SPOROČILO ZA JAVNOST

**377. dopisna seja Vlade Republike Slovenije**

13. maj 2022

**Uredba o varstvenih območjih dediščine**

Vlada je na današnji dopisni seji izdala Uredbo o varstvenih območjih dediščine.

Varstvena območja dediščine (v nadaljevanju: VOD) je povsem na novo uvedel ZVKD-1 leta 2008. Njegov 3. člen opredeljuje VOD kot območje z enotnimi značilnostmi nepremične dediščine, ki je zaradi svojih vrednot in razvojnih potencialov pomemben del prostorskih ureditev. 25. člen ZVKD-1 določa, da se VOD določi z namenom celostnega ohranjanja dediščine, preprečevanja njenega uničenja in okrnjenja njenih vrednot v prostoru na državni in lokalni ravni. Cilj določitve VOD je vzpostavitev neposrednega varstva kulturne dediščine, ki se zdaj posredno varuje v prostorskih aktih, s predpisi, ki jih določata vlada in minister, pristojen za kulturo.

VOD je po ZVKD-1 t. i. tretja kategorija varstva nepremične kulturne dediščine, za katero se mora zagotavljati izvajanje varstva kot javna korist (8. člen ZVKD-1).

Registrirana nepremična kulturna dediščina svoj pravni status pridobi prek prostorskih aktov. Te sprejemajo bodisi občine bodisi (redkeje) država. Kulturni spomeniki (državnega ali lokalnega pomena) svoj pravni status pridobijo z aktom o razglasitvi.

Za razliko od registrirane dediščine se VOD ne varuje le posredno preko prostorskih aktov, pač pa neposredno preko varstvenih usmeritev, ki so določene v uredbi, bolj natančno pa opredeljene v aktu o določitvi VOD, ki ga izda minister, pristojen za kulturo (v nadaljnjem besedilu: podrobnejše varstvene usmeritve za posamezni VOD). VOD je torej kategorija varstva nepremične dediščine, ki svoj pravni status pridobi s splošnim predpisom.

Pri pripravi prostorskih planov in načrtov, s katerimi se regulirajo prostorski razvoj in prostorske ureditve, se obvezno upošteva VOD. Z uveljavitvijo akta o določitvi VOD ti varstveni režimi postanejo zavezujoči pravni režimi, ki jih je pri pripravi prostorskih planov in načrtov potrebno obvezno upoštevati (74. člen ZVKD-1).

Poleg navedene obveze po upoštevanju VOD tudi velja, da je za poseg vanj treba pridobiti kulturnovarstveno soglasje (28. člen ZVKD-1).

Vir: Ministrstvo za kulturo

**Vlada je sprejela Skupni kadrovski načrt (SKN) organov državne uprave za leti 2022 in 2023**

Vlada Republike Slovenije je sprejela Skupni kadrovski načrt (SKN) organov državne uprave za leti 2022 in 2023.

Dovoljeno število zaposlenih v Skupnem kadrovskem načrtu (SKN) organov državne uprave za leti 2022 in 2023 se na podlagi Zakona o izvrševanju proračunov poveča, in sicer: vladnim službam, odgovornim generalnemu sekretarju Vlade Republike Slovenije, za 69 (59 za Urad Vlade RS za oskrbo in integracijo migrantov, od tega 21 zaposlitev za nedoločen čas in največ 38 zaposlitev za določen čas, najdlje 2 leti, ter 10 za Urad Vlade RS za centralno cenovno evidenco medicinskih pripomočkov in medicinske opreme). Proračunski uporabniki sredstva za stroške dela zaposlenih javnih uslužbencev zagotavljajo v okviru sredstev za stroške dela v svojih finančnih načrtih.

Nadalje je vlada sprejela sklep, da je v okviru dovoljenega števila zaposlitev za posamezni organ državne uprave določena posebna kvota dovoljenih zaposlitev, ki je namenjena izključno zaposlitvam pripravnikov. Vlada nalaga predstojnikom organov državne uprave, da na podlagi medsebojnega dogovora zagotovijo možnost prenosa kvot za zaposlitev pripravnikov, če jih v svojem organu ne potrebujejo. Če organ preseže dovoljeno število zaposlenih, določenih s SKN zaradi zaposlitve pripravnika v letu 2022, ki se mu pripravniška doba izteče v letu 2023, ta zaposlitev ne šteje kot preseganje kadrovskega načrta za leto 2022.

Vlada je sprejela tudi sklep, da če Policija in Uprava Republike Slovenije za izvrševanje kazenskih sankcij presegata dovoljeno število zaposlenih zaradi zaposlitve kandidata za policista ali kandidata za pravosodnega policista, ta zaposlitev ne šteje kot preseganje kadrovskega načrta.

V okviru kvote SKN se določi minimalna kvota za zaposlitev vrhunskih športnikov in trenerjev, in sicer pri Ministrstvu za finance - Finančni upravi Republike Slovenije (15), Ministrstvu za notranje zadeve - Policiji (30) in Ministrstvu za obrambo - Slovenski vojski (67) - za leti 2022 in 2023.

Vlada Republike Slovenije nalaga ministrstvom, da v okviru kvote dovoljenih zaposlitev za ministrstva in organe v sestavi posebno pozornost namenijo ustrezni kadrovski popolnitvi delovnih mest inšpektorjev.

Ministrstva, pri katerih je zaradi premestitve zaposlenih, katerih plače so se zaradi dela na evropskih projektih financirale iz evropskih sredstev in nadaljevanje dela teh zaposlenih na drugih EU-projektih ni bilo možno, prišlo do povečane realizacije kadrovskega načrta, morajo število zaposlenih uskladiti s sprejetim kadrovskim načrtom najpozneje do 31. 12. 2023.

Vir: Ministrstvo za javno upravo

**Imenovanje direktorja javnega zavoda Krajinski park Strunjan**

Vlada je izdala odločbo o imenovanju mag. Marka Starmana za direktorja javnega zavoda Krajinski park Strunjan, za mandatno dobo štirih (4) let, in sicer od 1. 7. 2022 do najdlje 30. 6. 2026, z možnostjo ponovnega imenovanja. Mag. Marko Starman je magistriral na področju upravnega in ustavnega prava na Pravni fakulteti v Združenih državah Amerike – »The Law School – University of Chicago«. Trenutno je zaposlen na Občini Izola kot vodja urada za prostor in nepremičnine. Mag. Marko Starman ima bogate izkušnje na vodstvenih mestih tudi v državni upravi.

Za vodenje izbirnega postopka je minister imenoval komisijo, ki se je na podlagi predloženih vlog kandidatov odločila, da na razgovor povabi dva kandidata, ki sta izpolnjevala razpisne pogojev in katerih vizijo delovanja in razvoja parka je ocenila za ustrezno, vendar pa je ena kandidatka odstopila od vloge. Komisija je po presoji strokovne usposobljenosti iz predložene dokumentacije in na podlagi razgovora ocenila, da je najprimernejši kandidat mag. Marko Starman in ga ministru predlagala za imenovanje direktorja javnega zavoda Krajinskega parka Strunjan.

Vir: Ministrstvo za okolje in prostor

**Mnenje Vlade Republike Slovenije k podelitvi madžarskega državnega odlikovanja »Častniški križ za zasluge« slovenskemu državljanu Antonu Balažku**

Vlada Republike Slovenije je sprejela sklep, da daje pozitivno mnenje k podelitvi madžarskega državnega odlikovanja »Častniški križ za zasluge« slovenskemu državljanu Antonu Balažku ter ga posreduje Uradu predsednika Republike Slovenije.

Veleposlaništvo Madžarske v Ljubljani je glede predloga pojasnilo, da želi Madžarska odlikovati Antona Balažka za zasluge pri razvoju Lendave z okolico ter vzpostavljanju prijateljskih odnosov v multikulturnem okolju.

Vir: Ministrstvo za zunanje zadeve

**Seznanitev z vsebino sodne poravnave**

Vlada Republike Slovenije se je na dopisni seji seznanila z vsebino sodne poravnave v pravdni zadevi, ki se vodi pred Okrožnim sodiščem v Ljubljani.

S tožbo je Republika Slovenija od Univerze v Mariboru Medicinske fakultete zahtevala vračilo neupravičeno prejetih sredstev v višini nekaj več kot dva milijona evrov, skupaj s pripadajočimi zakonitimi zamudnimi obrestmi od dneva nakazila (to je 13. 8. 2013) do dneva plačila v proračun Republike Slovenije ter povračilo pravdnih stroškov. Republika Slovenija je tožbo vložila 31. 12. 2015 na podlagi Pogodbe o sofinanciranju, ki je bila sklenjena 13. julija 2009 za izvedbo projekta »Novogradnja Medicinske fakultete v Mariboru«, in poročila Evropske komisije o ugotovljenih nepravilnosti pri postopkih javnega naročanja Univerze v Mariboru Medicinske fakultete.

Republika Slovenija v zadevi sklepa poravnavo, ker končni uspeh postopka ni zagotovljen. Glede na to, da spor traja 6 let in pol, da se je Vrhovno sodišče z zadevo ukvarjalo dvakrat, da se bo moralo z zadevo ukvarjati tudi Ustavno sodišče ob dejstvu, da so z izgradnjo medicinske fakultete cilji sofinanciranja doseženi ter da gre za gre za subjekt, katerega delovanje država sofinancira, je sklenitev poravnave primeren način dokončne rešitve spornega razmerja med subjektoma, ki sta sofinancirana iz javnih sredstev.

Vir: Ministrstvo za izobraževanje, znanost in šport